Dostál, Ondrej, poslanec NR SR (2021-12-02):
Vážené kolegyne, vážení kolegovia, stojí pred nami úloha zvoliť novú komisárku pre osoby so zdravotným postihnutím a novú komisárku pre deti a chcel by som apelovať na vašu zodpovednosť a na to, aby ste si uvedomili, že stojíme pred dôležitým rozhodnutím. Nevolíme nejakého úradníčka, ktorého možno o pol roka len tak odvolať, keď usúdime, že nevykonáva svoju funkciu dobre. Nevolíme dokonca ani ministra alebo nedávame dôveru ministrovi alebo členovi vlády, pretože člena vlády môže parlament odvolať vyslovením nedôvery, ak usúdi, že si svoju funkciu nevykonáva dobre. Volíme dôležité nezávislé funkcie, ktoré budú stáť na čele dôležitých nezávislých úradov a budú tam šesť rokov ťažko odvolateľné, ťažko to rozhodnutie, ktoré urobíme dnes, budeme môcť neskôr zmeniť. A agendu, ktoré majú tieto úrady na starosti, teda chrániť práva detí a chrániť práva osôb so zdravotným postihnutím, sú mimoriadne dôležité. Tvoria súčasť ochrany základných ľudských práv a slobôd. Na kandidátku na komisárku pre osoby so zdravotným postihnutím je, kandiduje iba doterajšia pani komisárka Zuzana Stavrovská. Čo sa týka komisára pre deti, budeme si vyberať zo siedmich kandidátok a kandidátov. Ja som jednu z tých kandidátok navrhol, ide o pani Máriu Vargovú, psychologičku, riaditeľku Národného koordinačného strediska pre riešenie problematiky násilia na deťoch. Stojím si za tou kandidatúrou. Je to návrh, s ktorým prišla Liga za duševné zdravie a ďalšie organizácie, a ja som si ten návrh osvojil a aj po vypočutí, aj po tom, čo sme si mali možnosť pozisťovať ďalšie veci o kandidátkach a kandidátoch, stojím za týmto návrhom, budem ju voliť a odporúčam to aj vám, ale teda nevystupujem preto, aby som vás presviedčal, určite máte jasnú predstavu o tom, koho budete voliť a kto si zaslúži vašu dôveru. Vidím tam aj ďalšie dobré kandidátky alebo ďalšiu dobrú kandidátku a kandidáta. Keby nekandidovala Mária Vargová, tak by som bez väčších problémov a rád dal svoj hlas Natálii Blahovej. Vidím úprimný záujem o tému a mám dôveru aj v kandidáta Ondreja Prostredníka, ale nemyslím si, že všetky kandidátky si dôveru zaslúžia. Nebudem hovoriť konkrétne, ale chcel by som skôr hovoriť o kritériách, podľa ktorých by sme sa mohli a mali rozhodovať. Nepochybne komisárom by sa mal stať odborník, ktorý téme rozumie. Myslím si, že bolo by dobré, ak by to bol človek, ktorý sa téme detí venuje celý život, že jeho úsilie a doterajšie pracovné nasadenie smeruje k tomu, aby sa venoval deťom, že to nie je len nejaká epizódka alebo momentálne rozhodnutie, že sa tomu bude venovať. Dôležité je, aby k téme ochrany práv detí pristupoval komplexne, aby nebol sústredený iba na jednu z tých agend, ktorej sa komisár venuje, napríklad len na poručnícku agendu, lebo úlohou komisára je chrániť práva detí aj v iných oblastiach. Považujem za dôležité, aby to bol kandidát alebo kandidátka, ktorý alebo ktorá vnímajú ako dôležitú hodnotu a dôležité právo dieťaťa – bezpečnosť. Bezpečnosť a jeho ochranu pred domácim násilím. Teda nemala by to byť kandidátka, ktorá relativizuje problém domáceho násilia, ktorá tvrdí, že sa role obete a tyrana zamieňajú. Raz je to tak, raz je to tak. Mala by to byť kandidátka, ktorá si uvedomuje, že násilie páchané na deťoch, na ženách ich partnerom je zároveň aj násilím, ktoré je páchaným na dieťati, najmä keď sa deje v jeho prítomnosti. A mala by to byť kandidátka alebo kandidát, ktorý má zodpovedajúco nastavené etické a iné hodnoty, ktorá bude chrániť najlepší záujem dieťaťa. A, zdôrazňujem, najlepší záujem dieťaťa nie je najlepší záujem jedného z rodičov, lebo toto sa často zamieňa. A záujem rodičov nie je vždy zhodný s najlepším záujmom dieťaťa. Mala by hájiť najlepší záujem dieťaťa, nie záujem na zachovaní manželstva alebo rodiny. Záujem na zachovaní manželstva alebo rodiny je legitímny, ale nemusí byť vždy najvyššou hodnotou a nemusí byť vždy v súlade s najlepším záujmom dieťaťa, napríklad v tej situácii, že sa v rodine pácha domáce násilie. A mala by to byť kandidátka, ktorá bude hľadieť na záujmy detí a vyhne sa konfliktu záujmov napríklad v situácii, keď narazí ako nová komisárka na prípady, ktoré kedysi riešila v inej pozícii, a nebude na to prihliadať, že jednou zo strán sporu je jej bývalý klient alebo človek, s ktorým sa pozná, ale bude hľadieť na najlepší záujem dieťaťa. Pred šiestimi rokmi Národná rada zvolila dve komisárky: Vieru Tomanovú za komisárku pre deti a Zuzanu Stavrovskú za komisárku pre osoby so zdravotným postihnutím. Bola to, bolo to obdobie vlády SMER-u, obe boli zvolené na návrh SMER-u a predsa je medzi nimi dramatický rozdiel. A ten rozdiel nie je iba v tom, že pani Tomanová bola predtým ministerka a nastupovala na post komisárky z pozície poslankyne Národnej rady, ale ten rozdiel je aj v ich prístupe. V ich prístupe k téme ochrany či už osôb so zdravotným postihnutím, alebo detí, ktorý mali predtým ako nastúpili do funkcie komisárky a ktorý mali pri výkone funkcie komisárky. Ten rozdiel je dramatický. Mohli by sme si to pozrieť cez tie kritériá, o ktorých som hovoril, podľa ktorých by sme sa mali rozhodovať. Pani komisárka Tomanová vyvolávala celý čas svojho pôsobenia kontroverzie, bola kritizovaná za viaceré svoje kroky a rozhodnutia. Dnes už ani nekandiduje a keby kandidovala, tak myslím, že by nemala šancu byť zvolená. Pani Zuzana Stavrovská, naopak, spájala jej kompetenciu, jej prístup oceňujú všetci poslanci, jej správy bývali schvaľované veľkou väčšinou. Dnes je jedinou kandidátkou. Navrhli ju poslanci zo všetkých štyroch koaličných strán, hoci pred šiestimi rokmi to bola kandidátka navrhnutá SMER-om alebo teda spájaná so SMER-om. Má za sebou úctyhodný zoznam organizácií, ktoré sa venujú ochrane práv osôb so zdravotným postihnutím. Takže by som chcel na vás apelovať, aby ste sa pozreli na ten zoznam kandidátok a kandidátov optikou toho, že ktorá z nich alebo ktorý z nich má predpoklady, aby o šesť rokov, keď Národná rada bude voliť ďalšiu komisárku pre deti, bola vnímaná tá kandidátka alebo tá doterajšia komisárka nie ako pani Tomanová, ale ako pani Stavrovská. Som presvedčený, že aj za komisárku pre deti by sme mali zvoliť osobu, ktorá má takéto predpoklady a takéto vlastnosti. Ďakujem.